Groot tennistoernooi onbepaald van die baanMartina Hingis sou een van die Africa Cares-tennistoernooi se groot trekpleisters gewees het. Foto: Richard Heathcote/Getty Images via AFP. Organiseerders van die Africa Cares-toernooi het vandeesweek bevestig dat dié vrouetennis-skouspel onbepaald uitgestel is. Die aksie sou Saterdag in Johannesburg begin het. Van die wêreld se voorste vrouespelers – onder wie die Tsjeggiese Republiek se Karolina Pliskova, Tunisië se Ons Jabeur en Sloane Stephens van die VSA – sou in die vertoonwedstryde afgeslaan het. Ander trekpleisters het Martina Hingis en Suid-Afrika se eie Bella Kruger ingesluit. Hingis, ŉ voormalige wêreldnommereen-speler en wenner van vyf Grand Slam-titels, het vroeër gesê dat sy opgewonde is om haar raket vir ŉ goeie doel te swaai – die vertoontoernooi is immers deel van die veldtog teen geslagsgebaseerde geweld. “Ek is baie bevoorreg om tennis te speel en ek sien daarna uit om deel van die Africa Cares-tennisuitdaging te wees. ŉ Mens kan sport op hierdie manier gebruik om verandering teweeg te bring en om ander bewus te maak van die veldtog,” het die Switserse ster gesê. Africa Cares Women’s Tennis Challenge sadly announces that it will postpone its event The event organisers have expressed their disappointment in having to postpone the event, but still strongly believe in using sports such as tennis to inspire change. Refunds????????@TicketProSA pic.twitter.com/NQCCpgORZs — Africa Cares Tennis Challenge 2022 (@africacares_sa) November 30, 2022 Tog het onvoldoende reëlings heel waarskynlik die inisiatief gekelder met Tennis Suid-Afrika (TSA) wat Dinsdag sy steun aan die toernooi onttrek het. Die nasionale tennisbeheerliggaam het onder meer aangevoer dat sy reputasie skade kan ly omdat beplanning tot die laaste nippertjie uitgestel is. Belangrike kwessies soos die speeloppervlak en ander geriewe is glo ook swak hanteer. Hoewel Gavin Crookes (TSA-president) opgewonde oor die toernooi se potensiaal is, is die reëlings nie in ooreenstemming met Tennis Suid-Afrika se standaarde nie. “Soos wat sake nou staan – en in ŉ poging om die moontlike negatiewe gevolge te vermy – het ons geen ander keuse as om ons steun te onttrek nie,” het Crookes gesê. ANNOUNCEMENT ???? | Tennis SA has withdrawn its support of this weekend's Africa Cares Women's Tennis Challenge, which is scheduled to take place on the 3rd and 4th of December 2022 at DP World Wanderers Stadium in Johannesburg. Read ???? https://t.co/Ks4wgVyFtN — Tennis South Africa (@TennisSA) November 29, 2022 Die Wanderers-stadion sou aanvanklik gasheer vir die geleentheid gespeel het, maar die wedstryde is ter elfder ure na die Arthur Ashe-tennissentrum in Soweto verskuif. Volgens Africa Cares se amptelike webblad word die skuif na die kleiner venue onder meer voor die deur van lae kaartjieverkope gelê, terwyl dit ook meer in ooreenstemming met die toernooi se visie is – om tennis in alle Suid-Afrikaanse gemeenskappe te bevorder en te ontwikkel. Lions Cricket – aan wie die Wanderers-stadion behoort – het Woensdag aangedui dat hy nie meer gasheer vir die toernooi sal speel nie. Jono Leaf-Wright, uitvoerende hoof van die Lions, het dit in ŉ verklaring duidelik gemaak dat die DP World Wanderers-stadion slegs as die toernooi se gasheer sou optree. “Ons was nooit betrokke by enige reëlings nie en ons is uiters teleurgesteld dat die organiseerders ons in die steek gelaat het. As die stadion se bestuur kan ons nie die reputasieskade bekostig nie en gevolglik sal die toernooi nie hierdie naweek by ons ikoniese venue aangebied word nie.” Lions Cricket ondersteun egter steeds die toernooi se inisiatief en die Gautengse krieketunie het aangedui dat hy veldtogte teen geslagsgebaseerde geweld sal onderskraag. The Africa Cares Women’s Tennis Challenge sadly announces that it will postpone the coaching clinic expected to take place this coming weekend on the 3rd of December 2022, at St Stithians College. For refunds or more information, please email to [email protected] pic.twitter.com/Q1LuDX0fOH — Africa Cares Tennis Challenge 2022 (@africacares_sa) December 2, 2022